Σχέδιο ΑΠΟΦΑΣΗΣ ΤΟΥ ΣΥΜΒΟΥΛΙΟΥ ΣΥΝΔΕΣΗΣ ΕΚ-ΤΟΥΡΚΙΑΣ σχετικά με την έναρξη διαπραγματεύσεων με στόχο την ελευθέρωση των υπηρεσιών και το αμοιβαίο άνοιγμα των αγορών δημοσίων συμβάσεων μεταξύ της Κοινότητας και της Τουρκίας - Σχέδιο της Κοινής Θέσης της Κοινότητας

(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η ελευθέρωση των υπηρεσιών καθώς και το αμοιβαίο άνοιγμα των αγορών δημοσίων συμβάσεων αποτελεί βασικό στοιχείο της προενταξιακής στρατηγικής της Τουρκίας.

2. Οι νομικές βάσεις των σχετικών διαπραγματεύσεων είναι τα άρθρα 13 και 14 της συμφωνίας της Άγκυρας του 1963 και το άρθρο 41 παράγραφος 2 του πρόσθετου πρωτοκόλου του 1970. Κατά τις διατάξεις των άρθρων αυτών, με απόφαση του Συμβουλίου Σύνδεσης ΕΚ-Τουρκίας, προβλέπεται σταδιακή κατάργηση των περιορισμών της ελευθερίας παροχής υπηρεσιών και της ελευθερίας εγκατάστασης, ενώ ως κατευθυντήριες γραμμές χρησιμοποιούνται οι σχετικές διατάξεις της Συνθήκης ΕΚ. Επιπλέον, το άρθρο 48 της απόφασης 1/95 προβλέπει ότι το Συμβούλιο Σύνδεσης θα ορίσει ημερομηνία έναρξης των διαπραγματεύσεων με στόχο το αμοιβαίο άνοιγμα των αντίστοιχων αγορών δημοσίων συμβάσεων των μερών.

3. Το Συμβούλιο Γενικών Υποθέσεων της 15ης Νοεμβρίου 1999 ενέκρινε διαπραγματευτικές οδηγίες σχετικά με την έκδοση απόφασης του Συμβουλίου Σύνδεσης ΕΚ-Τουρκίας όσον αφορά την ελευθέρωση των υπηρεσιών και των δημοσίων συμβάσεων. Σύμφωνα με τις οδηγίες αυτές, "το Συμβούλιο Σύνδεσης θα αποφασίσει εκ των προτέρων την ακριβή ημερομηνία έναρξης των διαπραγματεύσεων".

4. Η Επιτροπή καλεί το Συμβούλιο να εγκρίνει το συνημμένο σχέδιο απόφασης του Συμβουλίου Σύνδεσης ΕΚ-Τουρκίας, για τον καθορισμό της ημερομηνίας έναρξης των εν λόγω διαπραγματεύσεων, ως θέση της Κοινότητας.

Σχέδιο ΑΠΟΦΑΣΗΣ ΤΟΥ ΣΥΜΒΟΥΛΙΟΥ ΣΥΝΔΕΣΗΣ ΕΚ-ΤΟΥΡΚΙΑΣ σχετικά με την έναρξη διαπραγματεύσεων με στόχο την ελευθέρωση των υπηρεσιών και το αμοιβαίο άνοιγμα των αγορών δημοσίων συμβάσεων μεταξύ της Κοινότητας και της Τουρκίας

ΤΟ ΣΥΜΒΟΥΛΙΟ ΣΥΝΔΕΣΗΣ ΕΚ-ΤΟΥΡΚΙΑΣ,

Έχοντας υπόψη:

τη συμφωνία συνδέσεως μεταξύ της Ευρωπαϊκής Οικονομικής Κοινότητας και της Τουρκίας [1] και, ιδίως, τα άρθρα 13 και 14·

[1] ΕΕ L 217 της 29.12.1964, σ.1

το πρόσθετο πρωτόκολλο [2] και, ιδίως, το άρθρο 41 παράγραφος 2·

[2] ΕΕ L 293 της 29.12.1972, σ.1

την απόφαση 1/95 του Συμβουλίου Σύνδεσης ΕΚ-Τουρκίας, της 22ας Δεκεμβρίου 1995, για την εφαρμογή της οριστικής φάσης της τελωνειακής ένωσης [3] και, ιδίως, το άρθρο 48·

[3] ΕΕ L 35 της 13.2.1996, σ.1

Εκτιμώντας τα εξής:

Τα άρθρα 13 και 14 της συμφωνίας σύνδεσης ΕΚ-Τουρκίας καθώς και το άρθρο 41 παράγραφος 2 του πρόσθετου πρωτοκόλλου προβλέπουν, με απόφαση του Συμβουλίου Σύνδεσης, τη σταδιακή κατάργηση των περιορισμών της ελευθερίας παροχής υπηρεσιών και της ελευθερίας εγκατάστασης, ενώ ως κατευθυντήριες γραμμές χρησιμοποιούνται οι σχετικές διατάξεις της Συνθήκης ΕΚ·

Το άρθρο 48 της απόφασης 1/95 προβλέπει ότι το Συμβούλιο Σύνδεσης ορίζει ημερομηνία για την έναρξη διαπραγματεύσεων με στόχο το αμοιβαίο άνοιγμα των αντίστοιχων αγορών δημοσίων συμβάσεων των μερών·

Στις διαπραγματευτικές οδηγίες για την έκδοση απόφασης του Συμβουλίου Σύνδεσης ΕΚ-Τουρκίας σχετικά με την ελευθέρωση των υπηρεσιών και των δημοσίων συμβάσεων, τις οποίες ενέκρινε το Συμβούλιο στις 15 Νοεμβρίου 1999, το Συμβούλιο επιβεβαίωσε εκ νέου την προθυμία του για έκδοση της απόφασης αυτής με την Τουρκία,

ΑΠΟΦΑΣΙΖΕΙ:

Άρθρο μόνο

Οι διαπραγματεύσεις με στόχο την ελευθέρωση των υπηρεσιών και το αμοιβαίο άνοιγμα των αγορών δημοσίων συμβάσεων μεταξύ της Κοινότητας και της Τουρκίας θα αρχίσουν τον Μάρτιο 2000.

Βρυξέλλες, [&]

Για το Συμβούλιο Σύνδεσης

Ο Πρόεδρος